section_heading: Opis dobra
paragraph_text: Na raskršću puteva u kopnenom dijelu Trogira u trogirskom Malom polju gdje su sačuvani tragovi antičke centurijacije nalaze se ruševni ostaci srednjovjekovne crkvice sv. Stjepana. Na uglovnici Puta Mulina i Rimskog puta oko 1 m iznad razine današnjih komunikacija su ruševine jednobrodne crkvice s polukružnom apsidom. Zidovi su sačuvani na jugoistočnom dijelu do oko 3 m visine, a građeni su u pravilnim redovima priklesanog kamena u obilnom vezivu. U ispravama 13. st. spominje se crkva sv. Stjepana u polju pokraj puteva, dok je povjesničar Pavao Andreis navodi je na lokalitetu «Crvena zemlja». Noviji autori tu prepoznaju najstarije franjevačko mjesto u 13. st. posvećeno Bogorodici Anđeoskoj.